Document ID: 32017D0865

Reference:
20.5.2017
BG
Официален вестник на Европейския съюз
L 131/11
РЕШЕНИЕ (ЕС) 2017/865 НА СЪВЕТА
от 11 май 2017 година
за подписване, от името на Европейския съюз, на Конвенцията на Съвета на Европа за превенция и борба с насилието над жени и домашното насилие по отношение на частите, свързани със съдебното сътрудничество по наказателноправни въпроси
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 82, параграф 2 и член 83, параграф 1 във връзка с член 218, параграф 5 от него,
като взе предвид предложението на Европейската комисия,
като има предвид, че:
(1)
Съюзът участва, наред с държавите членки, като наблюдател в преговорите по Конвенцията на Съвета на Европа за превенция и борба с насилието над жени и домашното насилие (наричана по-долу „конвенцията“), която беше приета от Комитета на министрите на Съвета на Европа на 7 април 2011 г. Конвенцията беше открита за подписване на 11 май 2011 г.
(2)
Конвенцията е открита за подписване от Съюза в съответствие с член 75 от нея.
(3)
С конвенцията се създава мащабна и многостранна правна рамка за защита на жените от всички форми на насилие. Тя има за цел предотвратяването, наказателното преследване и премахването на насилието над жени и момичета и на домашното насилие. Тя обхваща широк спектър от мерки — от събиране на информация и повишаване на информираността до правни мерки за криминализиране на различните форми на насилие над жените. Конвенцията съдържа мерки за защита на жертвите и за предоставяне на услуги за подкрепа и урежда въпроси, свързани с насилие, основано на пола, в областта на предоставянето на убежище и миграцията. С нея се създава специален механизъм за мониторинг с цел да се гарантира ефективното прилагане на нейните разпоредби от страните по нея.
(4)
Подписването на конвенцията от името на Съюза ще допринесе за постигането на равенство между жените и мъжете във всички области, което е основна цел и ценност на Съюза, която трябва да бъде реализирана във всички негови дейности съгласно членове 2 и 3 от Договора за Европейския съюз (ДЕС), член 8 от Договора за функционирането на Европейския съюз (ДФЕС) и член 23 от Хартата на основните права на Европейския съюз. Насилието над жените представлява нарушение на техните човешки права и е крайна форма на дискриминация, вкоренена в неравенството между половете и допринасяща за поддържането и засилването на това неравенство. Като поема задължението да прилага конвенцията, Съюзът потвърждава ангажимента си за борба с насилието над жените в рамките на своята територия и в световен мащаб и укрепва настоящата си политическа дейност и съществуващата значителна правна уредба в областта на наказателнопроцесуалното право, която е от особено значение за жените и момичетата.
(5)
Както Съюзът, така и неговите държави членки разполагат с компетентност в областите, обхванати от конвенцията.
(6)
Конвенцията следва да бъде подписана от името на Съюза по отношение на частите, попадащи в изключителната компетентност на Съюза, доколкото конвенцията може да засегне общи правила или да промени техния обхват. Това съображение е приложимо по-специално към определени разпоредби на конвенцията, свързани със съдебното сътрудничество по наказателноправни въпроси, и към разпоредбите на конвенцията, свързани с правото на убежище и забраната за връщане (non-refoulement). Държавите членки запазват своята компетентност до степента, в която конвенцията на засяга общи правила и не променя техния обхват.
(7)
Съюзът също така разполага с изключителна компетентност да поеме установените в конвенцията задължения по отношение на собствените си институции и публична администрация.
(8)
Тъй като компетентността на Съюза и компетентността на държавите членки са свързани помежду си, Съюзът следва да стане страна по конвенцията, наред със своите държави членки, за да могат заедно да изпълняват установените с конвенцията задължения и да упражняват предоставените им права по съгласуван начин.
(9)
Настоящото решение засяга разпоредбите на конвенцията относно съдебното сътрудничество по наказателноправни въпроси, доколкото тези разпоредби могат да засегнат общи правила или да променят техния обхват. То не засяга членове 60 и 61 от конвенцията, които са предмет на отделно решение на Съвета за подписване, което ще бъде прието успоредно с настоящото решение.
(10)
Ирландия и Обединеното кралство са обвързани от директиви 2011/36/ЕС (1) и 2011/93/ЕС (2) и следователно участват в приемането на настоящото решение.
(11)
В съответствие с членове 1 и 2 от Протокол № 22 относно позицията на Дания, приложен към ДЕС и към ДФЕС, Дания не участва в приемането на настоящото решение и не е обвързана от него, нито от неговото прилагане.
(12)
Конвенцията следва да бъде подписана,
ПРИЕ НАСТОЯЩОТО РЕШЕНИЕ:
Член 1
Разрешава се подписването, от името на Съюза, на Конвенцията на Съвета на Европа за превенция и борба с насилието над жени и домашното насилие, по отношение на частите, свързани със съдебното сътрудничество по наказателноправни въпроси, при условие за сключването на посочената конвенция (3).
Член 2
Председателят на Съвета е оправомощен да посочи лицето(лицата), упълномощено(и) да подпише(ат) конвенцията от името на Съюза.
Член 3
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Брюксел на 11 май 2017 година.
За Съвета
Председател
R. GALDES
(1)  Директива 2011/36/ЕС на Европейския парламент и на Съвета от 5 април 2011 година относно предотвратяването и борбата с трафика на хора и защитата на жертвите от него и за замяна на Рамково решение 2002/629/ПВР на Съвета (ОВ L 101, 15.4.2011 г., стр. 1).
(2)  Директива 2011/93/ЕС на Европейския парламент и на Съвета от 13 декември 2011 година относно борбата със сексуалното насилие и със сексуалната експлоатация на деца, както и с детската порнография и за замяна на Рамково решение 2004/68/ПВР на Съвета (ОВ L 335, 17.12.2011 г., стр. 1).
(3)  Текстът на конвенцията ще бъде публикуван заедно с решението за сключването ѝ.

Summary:
Присъединяване на ЕС към Истанбулската конвенция
Присъединяване на ЕС към Истанбулската конвенция
 
РЕЗЮМЕ НА:
Решение (ЕС) 2017/865 — подписване, от името на ЕС, на Конвенцията на Съвета на Европа за борба с насилието над жени по отношение на сътрудничество по наказателноправни въпроси
Решение (ЕС) 2017/866 — подписване, от името на ЕС, на Конвенцията на Съвета на Европа за насилието над жени по отношение на правото на убежище и забраната за връщане
КАКВА Е ЦЕЛТА НА РЕШЕНИЯТА?
Те упълномощават Европейския съюз (ЕС) да подпише Конвенцията на Съвета на Европа за превенция и борба с насилието над жени и домашното насилие (Истанбулската конвенция) от името на ЕС по отношение на въпросите, попадащи в неговите правомощия. Това е важна стъпка към превръщането на ЕС — заедно с държавите членки на ЕС — в пълноправен член на Истанбулската конвенция.
ОСНОВНИ АСПЕКТИ
Истанбулската конвенция обхваща въпроси, попадащи в правомощията на ЕС и неговите държави членки.Поради това ЕС следва да стане член на конвенция, наред с държавите членки, така че те заедно да могат ефективно да изпълнят задълженията си, определени в Конвенцията. Решенията посочват, че конвенцията следва да бъде подписана от името на ЕС по отношение на въпросите, попадащи в неговите правомощия, доколкото конвенцията може да засегне общите правила на ЕС или да измени обхвата им. Тези правомощия на ЕС съществуват по-специално по отношение на правилата на конвенцията по отношение на частите, свързани със съдебното сътрудничество по наказателноправни въпроси, правото на убежище и забраната за връщане (защита на лице срещу експулсиране или налагане на връщане в държава, в която има основание да се страхува от преследване — един от съществените компоненти на статута на бежанец и правото на убежище).
ОТКОГА СЕ ПРИЛАГАТ РЕШЕНИЯТА?
Те се прилагат от 9 юни 2017 г.
ОБЩА ИНФОРМАЦИЯ
Истанбулската конвенция е най-всеобхватният международен договор за борба с и превенция на насилието над жени* и домашно насилие*. Тя е представена и открита за подписване през 2011 г. и се прилага от август 2014 г. Конвенцията е открита за подписване от ЕС, който взе участие, заедно с държавите членки, като наблюдател в преговорите. Решения (EС) 2017/865 и (EС) 2017/866 на Съвета са приети в контекста на 2017 г., обявена от Европейската комисия за година, насочена към действия за борба с насилието срещу жените. За допълнителна информация вж.:Международен ден за премахване на насилието срещу жените — информационен лист (Европейска комисия).
ОСНОВНИ ПОНЯТИЯ
Насилие над жени. Според определението в Истанбулската конвенция: актове на насилие, основано на пола (т.е. насилие, насочено срещу жена, защото тя е жена или което засяга предимно жените), които водят или е вероятно да доведат до физически, сексуални, психологически или икономически увреждания или страдание на жените, включително заплахи за такива актове, принуда или произволно лишаване от свобода, независимо дали това се случва в обществения или личния живот.
Домашно насилие. Домашно насилие: всички актове на психологическо или икономическо насилие, които се случват в семейството или домакинството, или между бивши или настоящи съпрузи или партньори, независимо дали извършителят живее или е живял заедно с жертвата.
ОСНОВНИ ДОКУМЕНТИ
Решение (ЕС) 2017/865 на Съвета от 11 май 2017 година за подписване, от името на Европейския съюз, на Конвенцията на Съвета на Европа за превенция и борба с насилието над жени и домашното насилие по отношение на частите, свързани със съдебното сътрудничество по наказателноправни въпроси (OВ L 131, 20.5.2017 г., стр. 11—12).
Решение (ЕС) 2017/866 на Съвета от 11 май 2017 година за подписване, от името на Европейския съюз, на Конвенцията на Съвета на Европа за превенция и борба с насилието над жени и домашното насилие по отношение на правото на убежище и забраната за връщане (OВ L 131, 20.5.2017 г., стр. 13—14).
СВЪРЗАНИ ДОКУМЕНТИ
Конвенция на Съвета на Европа за превенция и борба с насилието над жени и домашното насилие (Истанбулска конвенция), Страсбург, 12 април 2011 г.
последно актуализация 03.02.2022